**ԱՆՁԻ ՖՈՒՆԿՑԻՈՆԱԼՈՒԹՅՈՒՆԸ ԳՆԱՀԱՏՈՂ   
ՄԱՍՆԱԳԵՏՆԵՐԻ ՌԵԵՍՏՐՈՒՄ ԸՆԴԳՐԿՎԵԼՈՒ ՀՐԱՎԵՐ**

Սոցիալական պաշտպանության բնագավառում պարբերաբար իրականացվող բարեփոխումներին զուգահեռ, Հայաստանում դեռ բավարար չէ հաշմանդամություն ունեցող անձանց լիակատար մասնակցությունը հասարակական կյանքի բոլոր ոլորտներում։ Երկրի տնտեսության և սոցիալական կյանքին հաշմանդամություն ունեցող անձանց ակտիվ մասնակցության խթանման, նրանց լիարժեք կենսագործունեության համար անհրաժեշտ միջավայրային գործոնների բացահայտման և նպատակային ծառայությունների որոշման նպատակով,   
ՀՀ կառավարությունը նախաձեռնել է հաշմանդամության գնահատման համակարգի բարեփոխումներ և անձի ֆունկցիոնալության գնահատման նոր համակարգի ներդրմանն ուղղված հիմնարար քայլեր:

Ներդրվող նոր համակարգը կառուցվում է Առողջապահության համաշխարհային կազմակերպության (ԱՀԿ) Ֆունկցիո­նալության, հաշմանդամության և առողջության միջազգային դասակարգ­ման (ՖՄԴ) սկզբունքներով և մոտեցումներով, ներառելով բժշկական և սոցիալական մոդելները:

Բարեփոխումների շրջանակում անձի հաշմանդամությունը սահմանող թվով   
25 բժշկասոցիալական փորձաքննության հանձնաժողովների (ԲՍՓՀ-ների) փոխարեն կստեղծվեն անձի ֆունկցիոնալության գնահատման նոր 48 կենտրոններ, որոնք կունենան անհրաժեշտ պայմաններ, գործիքներ, սարքավո­րումներ և բազմամասնագիտական, ոչ մշտական, այլ յուրաքանչյուր դեպքի համար ձևավորվող հանձնաժողովներ՝ գնահատման գործընթացներն ԱՀԿ ՖՄԴ հիման վրա պատշաճ կերպով իրականացնելու համար: Ներդրվող նոր կենտրոնների նպատակն է բարձրացնել անձի ֆունկցիոնալության գնահատման գործընթացի օբյեկտիվությունը, բացառել հայեցողական որոշումների կայացումը և բազմակողմանի գնահատման արդյունքում որոշված ծառայությունների միջոցով ապահովել հասարակական կյանքում հաշմանդամություն ունեցող անձանց լիարժեք ներառումը և կյանքի որակի բարելավումը:

Անձի ֆունկցիոնալությունը գնահատող հանձնաժողովների բազմամասնա­գիտական թիմի կազմն ապահովելու նպատակով ՀՀ աշխատանքի և սոցիալական հարցերի նախարարության կողմից ձևավորվում է մասնա­գետների ռեեստր: **Բոլոր հետաքրքրված մասնագետները կարող են դիմել մասնագետների ռեեստրում ընդգրկվելու համար, համաձայն ստորև ներկայացվող պայմանների, պահանջների և ընթացակարգերի:**

1. **Մասնագետների ռեեստրում ընդգրկվող մասնագետների ցանկը**

Մասնագետների ռեեստրը բաղկացած է երկու բաժիններից, որոնցում ընդգրկվում են հետևյալ մասնագետները.

|  |  |  |  |
| --- | --- | --- | --- |
| 1. **Օրգանիզմի ֆունկցիաները և մարմնի կառուցվածքը գնահատող բժիշկներ** | | | |
| **18 տարեկանից բարձր անձանց համար** | **Մինչև 18 տարեկան անձանց համար** |
| * Օրթոպեդ-վնասվածքաբան * Ակնաբույժ * Սրտաբան * Վերականգնողաբան * Քիթ-կոկորդ-ականջաբան * Նյարդավիրաբույժ * Հոգեբույժ * Էնդոկրինոլոգ * Վիրաբույժ * Նյարդաբան * Թերապևտ * Արյունաբան * Գաստրոէնտերոլոգ * Նեֆրոլոգ/երիկամաբան * Ուռուցքաբան * Մաշկաբան * Ռևմատոլոգ * Ուռոլոգ * Թոքաբան | * Մանկական օրթոպեդ-վնասվածքաբան * Մանկական ակնաբույժ * Մանկական սրտաբան * Մանկական վերականգնողաբան * Մանկական քիթ-կոկորդ-ականջաբան * Մանկական նյարդավիրաբույժ * Մանկական հոգեբույժ * Մանկական ներզատաբան * Մանկական վիրաբույժ * Մանկաբույժ | |

**2) Անձի գործունեությունը և մասնակցությունը գնահատող մասնագետներ**

|  |  |
| --- | --- |
| * Հոգեբան * Կինեզոլոգ * Էրգոթերապիստ * Լոգոպեդ * Տիֆլոմանկավարժ * Սուրդոմանկավարժ * Օլիգոֆրենոմանկավարժ * Սոցիալական մանկավարժ * Մանկական հոգեբան * Հատուկ մանկավարժ |  |

1. **Մասնագետների ընտրությունը հանձնաժողովների կազմում**

Մասնագետների ռեեստրից գնահատող հանձնաժողովի կազմի ընտրությունը կատարվում է համաձայն հետևյալ սկզբունքների և չափանիշների.

1. Գնահատման կենտրոնի սոցիալական աշխատողը դիմողի կողմից ներկա­յացված փաստաթղթերի հիման վրա կազմում է դիմողի գործը էլեկտրոնային, որից հետո e-disibility տեղեկատվական համակարգի միջոցով, պատահականության սկզբունքով, մասնագետների ռեեստրից ինքնաշխատ ընտրում է վինետ մշակողին;
2. Վինետ մշակողը կարող է աշխատել առցանց և չի կարող ընդգրկվել տվյալ անձի ֆունկցիոնալությունը գնահատող հանձնաժողովի կազմում;
3. Վինետի մշակումից հետո յուրաքանչյուր գնահատվող անձի համար սոցիալական աշխատողը մասնագետների ռեեստրից e-disibility տեղեկատվական համակարգի միջոցով, ըստ ՀՄԴ-10 կոդի, պատահա­կանության սկզբունքով, ինքնաշխատ ընտրում է համապատասխան որակավորում ունեցող մասնագետներից կազմված գնահատող հանձնաժողով՝ առնվազն 3-5 մասնագետ, ըստ խնդրի բարդության։ Նեղ մասնագիտական գնահատման անհրաժեշտու­թյան դեպքում կարող են ընդգրկվել լրացուցիչ մասնագետներ։
4. Անձի ֆունկցիոնալության գնահատումը կարող է լինել նաև փաստաթղթային, որը նշվում է վինետում: Այդ դեպքում սոցիալական աշխատողը գնահատվող անձի համար մասնագետների ռեեստրից e-disibility տեղեկատվական համակարգի միջոցով, ըստ ՀՄԴ-10 կոդի, պատահա­կանության սկզբունքով ընտրում է մասնագետներ, որոնք կարող են փաստաթղթային գնահատումն իրականացնել առ-ցանց;
5. Մասնագետների ռեեստրում նշվում են տվյալ գնահատող մասնագետի սպասարկման տարածքները (պարտադիր և մասնագետի կողմից նախընտրելի)։ Սպասարկման տարածքների ընտրության համար սահմանվում են հետևյալ պահանջները.

* Երևանը սպասարկող մասնագետները սպասարկում են նաև հարակից մարզերը.
* Տվյալ մարզը սպասարկող մասնագետները սպասարկում են նաև հարակից մարզերը.
* Ըստ ցանկության գնահատող մասնագետներն ընտրում են սպասարկման այլ տարածքներ.
* Մասնագետների հարակից մարզեր այցելությունների, ինչպես նաև տունայցեր կատարելու հետ կապված տրանսպորտային ծախսերը փոխհատուցվում են նախարարության գործուղումների հաշվին:

1. Եթե տվյալ տարածքի համար համապատասխան մասնագետ հայտագրված չէ կամ ընտրված մասնագետը չի կարող մասնակցել գնահատմանը, ապա պատահականության սկզբունքով ընտրությունը կրկնվում է, մինչև հանձնաժողովի կազմի համալրումը։
2. Եթե մասնագետների ռեեստրից պատահականության սկզբունքով ընտրված մասնագետը հանդիսանում է գնահատվող անձի բուժող, ուղեգրող բժիշկը կամ այլ կերպ փոխկապակցված է գնահատվող անձի հետ, ապա նա փոխարինվում է մեկ այլ մասնագետով։
3. Եթե գնահատվող անձի բուժող, ուղեգրող բժիշկ կամ փոխկապակցված անձ հանդիսանալու փաստը պարզվում է գնահատման ժամանակ, ապա տվյալ գնահատող մասնագետը պարտավոր է ինքնաբացարկ հայտնել։
4. **Մասնագետների պարտականությունները**
5. **Օրգանիզմի ֆունկցիաները և մարմնի կառուցվածքը գնահատող մասնագետ/բժիշկ**

* ուսումնասիրում է անձի բժշկական փաստաթղթերը, մշակում է վինետը, որոշում է գնահատման տեսակը (ֆունկցիոնալ, թե փաստաթղթային գնահատում) և լրացուցիչ փաստաթղթերի կարիքը/ցանկը;
* ուսումնասիրում է վինետը և ներկայացված բժշկական փաստաթղթերը, ըստ գնահատման տեսակի կատարում է փաստաթղթային գնահատում առ-ցանց կամ ֆունկցիոնալ գնահատում, որի դեպքում իրականացնում է անձի օբյեկտիվ զննություն, գնահատում է անձի օրգանիզմի ֆունկցիաների և մարմնի կառուցվածքի համապատասխան ծածկագրերը, հիմք ընդունելով համապատասխան իրավական ակտերով հաստատված անձի ֆունկցոնալության գնահատման չափորոշիչները և գործիքները (էլեկտրոնային եղանակով);
* անհրաժեշտության դեպքում հանձնաժողովի կազմում կատարում է տունայց՝ անձի ֆունկցիոնալությունը գնահատելու համար, եթե անձն ի վիճակի չէ տեղաշարժվել;
* մասնակցում է նաև անձի գործունեության և մասնակցության ծածկագրերի գնահատման գործընթացին;
* մասնակցում է հաշմանդամություն ունեցող անձ ճանաչելու կամ չճանաչելու վերաբերյալ որոշման ընդունման, անձի ֆունկցիոնալության սահմանափակման աստիճանի, հաշմանդամության պատճառական կապի որոշումների կայացման գործընթացին;
* ներկայացնում է առաջարկություն (անհրաժեշտության դեպքում) ֆունկցիոնալության գնահատման համար դիմած անձանց լրացուցիչ հետազոտությունների ուղեգրելու, և/կամ առողջապահական, կրթական և այլ մարմիններից լրացուցիչ տեղեկություններ պահանջելու վերաբերյալ;
* մասնակցում է անձի ֆունկցիոնալության գնահատման հիման վրա ծառայությունների անհատական ծրագիր կազմելու գործընթացին;
* որոշում է հաջորդ գնահատման, ինչպես նաև ծառայությունների անհատական ծրագրի վերանայման ժամկետը;
* որոշում է անձի մասնագիտական աշխատունակության կորստի աստիճանը՝ կապված աշխատանքային պարտականությունների կատարման կամ մասնագիտական հիվանդության հետ;
* մասնակցում է e-disability տեղեկատվական համակարգում գնահատման արդյունքների, եզրակացությունների և որոշումների մուտքագրման գործընթացին:

1. **Անձի գործունեությունը և մասնակցությունը գնահատող մասնագետ**

* ուսումնասիրում է անձի բժշկական փաստաթղթերը, գնահատում է անձի գործունեության և մասնակցության ծածկագրերը, հիմք ընդունելով համապատասխան իրավական ակտերով հաստատված անձի ֆունկցոնալության գնահատման չափորոշիչները և գործիքները (էլեկտրոնային եղանակով);
* մասնակցում է հաշմանդամություն ունեցող անձ ճանաչելու կամ չճանաչելու վերաբերյալ որոշման ընդունման, անձի ֆունկցիոնալության սահմանափակման աստիճանի, հաշմանդամության պատճառական կապի որոշման գործընթացին;
* ներկայացնում է առաջարկություն (անհրաժեշտության դեպքում) ֆունկցիոնալության գնահատման համար դիմած անձանց լրացուցիչ հետազոտությունների ուղեգրելու, և այլ մարմիններից լրացուցիչ տեղեկություններ պահանջելու վերաբերյալ;
* մասնակցում է անձի ֆունկցիոնալության գնահատման հիման վրա ծառայությունների անհատական ծրագիր կազմելու գործընթացին;
* որոշում է հաջորդ գնահատման, ինչպես նաև ծառայությունների անհատական ծրագրի վերանայման ժամկետը;
* մասնակցում է անձի մասնագիտական աշխատունակության կորստի աստիճանի՝ կապված աշխատանքային պարտականությունների կատարման կամ մասնագիտական հիվանդության հետ որոշման գործընթացին;
* մասնակցում է e-disability տեղեկատվական համակարգում գնահատման արդյունքների և եզրակացությունների, որոշումների մուտքագրման գործընթացին:

1. **Մասնագետներին ներկայացվող պահանջները**

Ռեեստրում ընդգրկվող մասնագետներին ներկայացվում են հետևյալ պահանջները.

1. **Օրգանիզմի ֆունկցիաները և մարմնի կառուցվածքը գնահատող բժիշկներ.**

* Բարձրագույն բժշկական կրթություն՝ բակալավր, օրդինատուրա (պարտադիր);
* Առնվազն 3 տարվա նշված մասնագիտությամբ մասնագիտական աշխատանքային փորձ (պարտադիր);
* Թիմում աշխատելու ունակություն, բարեխղճություն և պատասխանատվություն;
* Հաշմանդամություն ունեցող անձանց հետ աշխատելու և հաղորդակցվելու հմտություններ;
* Համակարգչով և գրասենյակային այլ տեխնիկական միջոցներով աշխատելու հմտություններ:

1. **Անձի գործունեությունը և մասնակցությունը գնահատող մասնագետներ.**

* Համապատախան բարձրագույն կրթություն, բակալավր (պարտադիր), մագիստրատուրա (կդիտվի որպես առավելություն);
* Առնվազն 2 տարվա նշված մասնագիտությամբ մասնագիտական աշխատանքային փորձ (պարտադիր);
* Թիմում աշխատելու ունակություն, բարեխղճություն և պատասխանատվություն;
* Հաշմանդամություն ունեցող անձանց հետ աշխատելու և հաղորդակցվելու հմտություններ;
* Համակարգչով և գրասենյակային այլ տեխնիկական միջոցներով աշխատելու հմտություններ:

1. **Մասնագետների վարձատրությունը և աշխատանքի պայմանները**

Գնահատող մասնագետները համակարգում մշտական աշխատողներ չեն, նրանք իրենց գործառույթները իրականացնում են պայմանագրային հիմունքներով, հնարավոր է նաև համատեղության կարգով: Յուրաքանչյուր մասնագետի հետ կնքվում է ծառայությունների մատուցման պայմանագիր (հավելված 1):

Մեկ անձի ֆունկցիոնալության գնահատման արժեքը կազմում է 2 000 ՀՀ դրամ, իսկ մեկ վինետի մշակման արժեքը՝ 1000 ՀՀ դրամ, հարկերը և այլ պարտադիր վճարները ներառյալ։ Մասնագետի ամսական աշխատավարձը կախված է փորձաքննությունների թվից (օրական շուրջ 10-12 փորձաքննություն):

1. **Ովքե՞ր չեն կարող դիմել մասնագետների ռեեստրում ընդգրկվելու համար**

Մասնագետների ռեեստրում ընդգրկվելու համար չեն կարող դիմել այն մասնագետները, որոնք

1. չեն համապատասխանում ներկայացվող պահանջներին,
2. դատական կարգով ճանաչվել են անգործունակ կամ սահմանափակ գործունակ,
3. դատապարտվել են հանցագործության համար, կամ դատվածությունը սահմանված կարգով հանված կամ մարված չէ:
4. **Մասնագետների ռեեստրում ընդգրկման համար գրանցման ընթացակարգը**

Մասնագետների ռեեստրը ձևավորվում է մրցութային կարգով։ Այդ նպատակով   
ՀՀ աշխատանքի և սոցիալական հարցերի նախարարության կայքէջում ստեղծվում է.

1. Անձի ֆունկցիոնալությունը գնահատող մասնագետների հաշվառման հարթակ,
2. Անձի ֆունկցիոնալությունը գնահատող մասնագետների ռեեստր:

Ռեեստրում ընդգրկվելու և գնահատման հանձնաժողովներում աշխատելու հետաքրքրվածություն ունեցող բոլոր մասնագետները կարող են գրանցվել մասնագետների հաշվառման հարթակում, բացառությամբ 6-րդ բաժնում նշված սահմանափակումների: Հարթակը ժամկետների և մասնագետների թվի սահմանափակում չունի, այն կարող է շարունակաբար համալրվել:

Մասնագետների հաշվառման հարթակում գրանցման համար անհրաժեշտ է մուտք գործել հաշվառման հարթակ և գրանցել հետևյալ տվյալները:

|  |  |  |
| --- | --- | --- |
| 1. | Գրանցման ամսաթիվը | Ինքնաշխատ ֆիքսվում է |
| 2. | Ազգանունը, անունը, հայրանունը | Մուտքագրվող դաշտ |
| 3. | Սեռը (արական/իգական) | Ընտրացանկ |
| 4. | Քաղաքացիությունը | Մուտքագրվող դաշտ |
| 5. | Անձը հաստատող փաստաթղթի տվյալները (անձնագրի կամ նույնականացման քարտի համարը) | Մուտքագրվող դաշտ |
| 6. | Ծննդյան օրը, ամիսը, տարեթիվը | Մուտքագրվող դաշտ |
| 7. | **Կոնտակտային տվյալները** (հաշվառման հասցե, փաստացի բնակության հասցե, հեռախոսահամար, էլեկտրոնային փոստի հասցե) | Մուտքագրվող դաշտ |
| 8. | **Կրթությունը**/Կրթական հաստատության անվանումը, քաղաքը, երկիրը, ավարտելու տարեթիվը (մուտքագրել միայն բարձրագույն կրթությունը) | Մուտքագրվող դաշտ |
| 9. | Կրթական ծրագիրը | Ընտրացանկ (բակալավրիատ, մագիստրատուրա, ինտերնատուրա, օրդինատուրա) |
| 10. | Մասնագիտացումը | Ընտրացանկ |
| 11. | **Աշխատանքային փորձը և հմտությունները**/Ընթացիկ կամ վերջին աշխատանքը/զբաղեցրած պաշտոնը | Մուտքագրվող դաշտ |
| 12. | Մասնագիտական աշխատանքային ստաժը | Մուտքագրվող դաշտ |
| 13. | Համակարգչային գիտելիքները | Ընտրացանկ |
| 14. | Ամփոփ կենսագրություն (ռեզյումե) | Մուտքագրվող դաշտ կամ ներբեռնում |

Տվյալները մուտքագրելուց հետո համակարգը հաստատում է տվյալների գրանցումը:

1. **Մասնագետների ընտրության և ռեեստրում ընդգրկվելու ընթացակարգը**

Գնահատող մասնագետների հաշվառման հարթակից ՀՀ աշխատանքի և սոցիալական հարցերի նախարարությունում ձևավորված մրցութային հանձնաժողովը չափանիշներին բավարարող մասնագետներին հրավիրում է մրցույթի: Մրցույթի հրավերը կլինի գրավոր՝ էլեկտրոնային փոստին, և բանավոր՝ հեռախոսազանգի միջոցով: Հրավերն ընդգրկում է առնվազն հետևյալ տվյալները՝ մրցույթի օրը, ժամը և վայրը: Մրցույթն իրականացվում է հարցազրույցի միջոցով:

Մրցութային փուլը հաղթահարած մասնագետները ընդգրկվում են հնարավոր թեկնածուների ցանկում և անցնում են համապատասխան վերապատրաստում՝ Առողջապահության համաշխարհային կազմակերպության Ֆունկցիոնալության, հաշմանդամության և առողջության միջազգային դասակարգման (ԱՀԿ ՖՄԴ) հիման վրա անձի ֆունկցիոնալության գնահատման կարգի, չափորոշիչների և գործիքների, ոլորտը կանոնակարգող իրավական ակտերի, գնահատման նոր մոտեցումների և հաշմանդամություն ունեցող անձանց հետ հաղորդակցվելու էթիկայի կանոնների, ծառայությունների անհատական ծրագրի մշակման, նոր տեղեկատվական համակարգով աշխատելու, փաստաթղթերը բացառապես էլեկտրոնային մշակելու և այլ հմտությունների վերաբերյալ: Վերապատրաստված մասնագետները հաջողությամբ անցնելով e-disability տեղեկատվական համակարգի համապատասխան մոդուլի միջոցով թեստավորում, ստանում են հավաստագրեր և ընդգրկվում են մասնագետների ռեեստրում:

Թեստավորումը հաջողությամբ չանցած մասնագետները կարող են կրկին անցնել վերապատրաստում և թեստավորում: Նախնական շրջանում, երբ համակարգը դեռևս ձևավորման փուլում է, վերապատրաստումներն անվճար են: Հետագայում կրկնվող փուլերի համար կնախատեսվեն վճարովի վերապատրաստումներ:

Հավաստագիր ստացած մասնագետները ՀՀ աշխատանքի և սոցիալական հարցերի նախարարություն են ներկայացնում հետևյալ փաստաթղթերը.

1. տվյալ պաշտոնի համար պահանջվող որակավորումը հավաստող փաստաթղթերը և պատճենները,
2. մեկ լուսանկար` 3x4 սմ չափսի,
3. անձնագիրը և պատճենը,
4. հավաստագրի պատճենը,
5. հայտարարություն այն մասին, որ ինքը դատական կարգով չի ճանաչվել անգործունակ կամ սահմանափակ գործունակ,
6. հայտարարություն այն մասին, որ ինքը չի դատապարտվել հանցագործության համար, կամ դատվածությունը սահմանված կարգով հանված կամ մարված է:

Ներկայացված փաստաթղթերի հավաստիության դեպքում հավաստագրված մասնագետների հետ կնքվում են ծառայությունների մատուցման պայմանագրեր և տվյալները ներառվում են մասնագետների ռեեստրում:

**Հավելված N 1.**

Նախագիծ

**ԾԱՌԱՅՈՒԹՅՈՒՆՆԵՐԻ ՄԱՏՈՒՑՄԱՆ ՊԱՅՄԱՆԱԳԻՐ**

**Օրգանիզմի ֆունկցիաները և մարմնի կառուցվածքը գնահատող մասնագետի**

**թիվ ....................**

ք. Երևան «\_\_\_» \_\_\_\_\_\_\_\_\_\_\_ 20 թ.

ՀՀ աշխատանքի և սոցիալական հարցերի նախարարության Անձի ֆունկցիոնալության գնահատման գրասենյակի, ի դեմս տնօրեն ……………………………………………., որը գործում է Կանոնադրության հիման վրա, (այսուհետ՝ Պատվիրատու), մի կողմից և …………………………………………….…………… (անձնագիր՝ \_\_\_\_\_\_\_\_\_\_\_\_\_\_, տրված \_\_\_\_\_\_\_\_\_\_\_թ., \_\_\_\_\_-ի կողմից, բնակվող\_\_\_\_\_\_\_\_\_\_\_\_\_\_\_\_\_\_\_\_), (այսուհետ՝ Կատարող), մյուս կողմից, (միասին այսուհետ՝ Կողմեր), կնքեցին ծառայությունների վճարովի մատուցման սույն պայմանագիրը (այսուհետ՝ Պայմանագիր) հետևյալի մասին.

**1. Պայմանագրի առարկան**

* 1. Սույն Պայմանագրով Կատարողը պարտավորվում է Պատվիրատուի հանձնարարությամբ մատուցել Պայմանագրի 1.2 կետում նշված ծառայությունները (այսուհետ՝ Ծառայություններ), իսկ Պատվիրատուն պարտավորվում է վճարել պատշաճ մատուցված Ծառայությունների դիմաց սույն Պայմանագրի 3 կետով սահմանված կարգով:
  2. Կատարողը, e-disability տեղեկատվական համակարգի միջոցով ընտրվելով Անձի ֆունկցիոնալությունը գնահատող հանձնաժողովի կազմում պարտավորվում է մատուցել հետևյալ ծառայությունները.
     1. Ուսումնասիրել անձի բժշկական փաստաթղթերը, մշակել վինետը, որոշել գնահատման տեսակը (ֆունկցիոնալ, թե փաստաթղթային գնահատում) և լրացուցիչ փաստաթղթերի կարիքը/ցանկը և ներբեռնել e-disability տեղեկատվական համակարգ;
     2. Ուսումնասիրել վինետը և ներկայացված բժշկական փաստաթղթերը, ըստ գնահատման տեսակի կատարել փաստաթղթային գնահատում առ-ցանց կամ ֆունկցիոնալ գնահատում, որի դեպքում իրականացնել անձի օբյեկտիվ զննություն, գնահատել անձի օրգանիզմի ֆունկցիաների և մարմնի կառուցվածքի համապատասխան ծածկագրերը, հիմք ընդունելով համապատասխան իրավական ակտերով հաստատված անձի ֆունկցոնալության գնահատման չափորոշիչները և գործիքները (էլեկտրոնային եղանակով);
     3. Անհրաժեշտության դեպքում, հանձնաժողովի կազմում, կատարել տունայց՝ անձի ֆունկցիոնալությունը գնահատելու համար, եթե անձն ի վիճակի չէ տեղաշարժվել;
     4. Մասնակցել նաև անձի գործունեության և մասնակցության ծածկագրերի գնահատման գործընթացին;
     5. Մասնակցել հաշմանդամություն ունեցող անձ ճանաչելու կամ չճանաչելու վերաբերյալ որոշման ընդունման, անձի ֆունկցիոնալության սահմանա­փակման աստիճանի, հաշմանդամության պատճառական կապի որոշման գործընթացին;
     6. Ներկայացնել առաջարկություն (անհրաժեշտության դեպքում) ֆունկցիոնա­լության գնահատման համար դիմած անձանց լրացուցիչ հետազոտությունների ուղեգրելու, և/կամ առողջապահական, կրթական և այլ մարմիններից լրացուցիչ տեղեկություններ պահանջելու վերաբերյալ;
     7. Ներկայացնել առաջարկություններ՝ հանձնաժողովի աշխատանքներին այլ մասնագետներ և փորձագետներ ներգրավելու վերաբերյալ;
     8. Մասնակցել անձի ֆունկցիոնալության գնահատման հիման վրա ծառայությունների անհատական ծրագիր կազմելու գործընթացին;
     9. Որոշել հաջորդ գնահատման, ինչպես նաև ծառայությունների անհատական ծրագրի վերանայման ժամկետը;
     10. Որոշել անձի մասնագիտական աշխատունակության կորստի աստիճանը՝ կապված աշխատանքային պարտականությունների կատարման կամ մասնագի­տական հիվանդության հետ;
     11. Մասնակցել e-disability տեղեկատվական համակարգում գնահատման արդյունք­ների և եզրակացությունների, որոշումների մուտքագրման գործընթացին:
  3. Անձի ֆունկցիոնալության գնահատման ծառայությունները մատուցվում են մասնագետների ռեեստրում նշված տարածաշրջաններում գտնվող անձի ֆունկցիոնալության գնահատման տարածքային կենտրոններում, իսկ վինետի մշակման և ֆունկցիոնալության փաստաթղթային գնահատման ծառայությունները կարող են մատուցվել առցանց:

1. **Կողմերի պարտավորությունները և իրավունքները** 
   1. **Կատարողը պարտավոր է`**
      1. Ծառայությունները մատուցել անձամբ, պատշաճ որակով և ամբողջ ծավալով, սույն պայմանագրի պայմաններին համապատասխան;
      2. Մասնագետների ռեեստրից պատահականության սկզբունքով ընտրվելու մասին տեղեկանալու դեպքում, սահմանված կարգով ներկայանալ գնահատման կենտրոն՝ անձի ֆունկցիոնալության գնահատումը իրականացնելու նպատակով;
      3. Գնահատման կենտրոն ներկայանալ չկարողանալու դեպքում այդ մասին անհապաղ տեղեկացնել կենտրոնի սոցիալական աշխատողին;
      4. Գնահատվող անձի նկատմամբ լինել հարգալից և պահպանել հաշմանդամություն ունեցող անձանց հետ հաղորդակցվելու էթիկայի կանոնները;
      5. Պահպանել անձնական տվյալներ մշակելու ՀՀ օրենսդրությամբ սահմանված սկզբունքները և չփոխանցել գնահատման հետ առնչություն չունեցող այլ անձանց;
      6. Տեղեկացնել և ինքնաբացարկ հայտնել գնահատվող անձի բուժող, ուղեգրող բժիշկը լինելու կամ այլ կերպ գնահատվող անձի հետ փոխկապակցված լինելու դեպքում;
      7. Ծառայությունների մատուցման խնդիրների և որևէ խոչընդոտող հանգամանքի դեպքում տեղեկացնել տվյալ կենտրոնի սոցիալական աշխատողին կամ անհրաժեշտության դեպքում Անձի ֆունկցիոնալության գնահատման գրասենյակի տնօրենին;
      8. Պատվիրատուի պահանջով անհապաղ և անհատույց վերացնել հայտնաբերված բոլոր թերությունները;
      9. Հաշվետու լինել Անձի ֆունկցիոնալության գնահատման գրասենյակի տնօրենին՝ սույն պայմանագրի կատարման բոլոր հարցերով:
   2. **Կատարողն իրավունք ունի՝**
      1. Պատվիրատուի կողմից սույն պայմանագրի 2.3 և 3-րդ կետերով սահմանված կարգը երկու անգամ խախտելու դեպքում՝ հրաժարվել սույն պայմանագրի կատարումից:
   3. **Պատվիրատուն պարտավոր է՝** 
      1. Ապահովել Կատարողին անձի ֆունկցիոնալության գնահատման համար անհրաժեշտ պայմաններով, սարքավորումներով, գործիքներով, համակարգչային տեխնիկայով և համապատասխան համակարգչային ծրագրերով, e-disability տեղեկատվական համակարգի անխափան աշխատանքով, փորձաքննություն անցնողի վերաբերյալ անհրաժեշտ տեղեկատվություն պարունակող փաստաթղթերով, նշված ժամին փորձաքննվող անձի ներկայությամբ;
      2. Տեղեկացնել Կատարողին փորձաքննության տեսակի, ժամի և վայրի մասին փորձաքննությունից առնվազն 3 օր առաջ;
      3. Փոխհատուցել Կատարողին տրանսպորտային ծախսերը՝ հարակից մարզեր գնալու և տունայցեր կատարելու համար;
      4. Վճարել մատուցված ծառայությունների դիմաց սույն պայմանագրի 3-րդ կետում նշված գնին և կարգին համապատասխան:

* 1. **Պատվիրատուն իրավունք ունի՝**
     1. Ցանկացած ժամանակ ստուգել Կատարողի Ծառայությունների ընթացքը և որակը` առանց միջամտելու նրա գործունեությանը;
     2. Պահանջել Կատարողից շտկել Պայմանագրի 1.2 կետում նշված ծառայությունների կատարման ընթացքում հայտնաբերված թերությունները՝ երեք աշխատանքային օրվա ընթացքում;
     3. Ծառայություններ չկատարելու կամ ոչ պատշաճ կատարելու, խախտումներ հայտնաբերելու դեպքում լուծել պայմանագիրը` Կատարողին վճարելով սահմանված գնի այն մասը, որը համապատասխանում է մինչև Պատվիրատուի կողմից պայմանագրի լուծման մասին տեղեկություն ստանալը մատուցված Ծառայությունների չափին:

1. **Պայմանագրի գինը և վճարման կարգը**
   1. Սույն պայմանագրով Ծառայությունների վարձատրումը կազմում է մեկ անձի ֆունկցիոնալության գնահատման համար 2 000 ՀՀ դրամ, իսկ մեկ վինետի մշակման համար՝ 1000 ՀՀ դրամ: ներառյալ հարկերը և պարտադիր այլ վճարները: Ամսական աշխատավարձը կախված է փորձաքննությունների թվից:
   2. Վճարումը կատարվում է մինչև սույն պայմանագրով նախատեսված աշխատանքների ամբողջովին կատարման ամսվան հաջորդող ամսվա 15-ը՝ Կատարողի բանկային հաշվին փոխանցելու միջոցով:
2. **Անհաղթահարելի ուժի ազդեցությունը (ՖՈՐՍ – ՄԱԺՈՐ)**

Սույն պայմանագրով պարտավորություններն ամբողջությամբ կամ մասնակիորեն չկատարելու դեպքում կողմերն ազատվում են պատասխանատվությունից, եթե դա եղել է անհաղթահարելի ուժի ազդեցության արդյունք, որը ծագել է սույն պայմանագիրը կնքելուց հետո, և որը կողմերը չէին կարող կանխատեսել կամ կանխարգելել: Այդպիսի իրավիճակներ են երկրաշարժը, ջրհեղեղը, հրդեհը, պատերազմը, ռազմական և արտակարգ դրություն հայտարարելը, քաղաքական հուզումները, գործադուլները, հաղորդակցության միջոցների աշխատանքի դադարեցումը, պետական մարմինների ակտերը և այլն, որոնք անհնարին են դարձնում սույն պայմանագրով պարտավորությունների կատարումը: Եթե արտակարգ ուժի ազդեցությունը շարունակվում է 3 (երեք) ամսից ավելի, ապա կողմերից յուրաքանչյուրն իրավունք ունի լուծել պայմանագիրը` այդ մասին նախապես տեղյակ պահելով մյուս կողմին:

1. **Այլ պայմաններ**
   1. Սույն պայմանագիրն ուժի մեջ է մտնում ստորագրման պահից և գործում է 5 տարի ժամկետով:
   2. Սույն պայմանագիրը կարող է վաղաժամկետ դադարեցվել կողմերից յուրաքանչյուրի կողմից` այդ մասին մյուս կողմին երկու ամիս առաջ գրավոր ծանուցելով:
   3. Բոլոր այն հարցերը, որոնք չեն կարգավորվել սույն Պայմանագրով, կարգավորվում են Հայաստանի Հանրապետության օրենսդրությամբ սահմանված կարգով:
   4. Սույն պայմանագրի բոլոր փոփոխությունները և լրացումները կատարվում են միայն Կողմերի փոխադարձ համաձայնությամբ՝ գրավոր, երկկողմանի ստորագրմամբ:
   5. Սույն պայմանագրի կապակցությամբ ծագած վեճերը լուծվում են բանակցությունների միջոցով: Համաձայնություն ձեռք չբերելու դեպքում վեճերի լուծումը հանձնվում է դատարանի քննությանը:
   6. Սույն պայմանագիրը կնքված է 2 (երկու) օրինակից` հայերենով, որոնք ունեն հավասարազոր իրավաբանական ուժ: Յուրաքանչյուր կողմին տրվում է Պայմանագրի մեկ բնօրինակ:
2. **Կողմերի վավերապայմաններն ու ստորագրությունները**

**Պատվիրատու` Կատարող`**